DA: Grondgrypverslag ŉ klugJohn Steenhuisen. Foto: Twitter Die DA het Dinsdag die parlementêre verslag verwerp waarin aanbeveel word dat die Grondwet gewysig word. Pleks van daarteen stem, sal die party die proses in die hof betwis. “Om die Grondwet te verander om voorsiening te maak vir grondonteiening sonder vergoeding is net ŉ politieke slenter om stemme uit wanhopige, kwesbare mense te kry,” het die DA-LP Thandeka Mbabama in die nasionale vergadering gesê. Sy meen die uitkoms van die werk van die grondwetlike hersieningskomitee was uit die staanspoor ŉ gegewe, soos bewys is deur pres. Cyril Ramaphosa se onderneming, nog lank voor die einde van die proses dat die wet gewysig moet word. “Die DA wil dit baie duidelik stel dat die aanbevelings van die komitee om die Grondwet te wysig om onteiening sonder vergoeding moontlik te maak ŉ uitgemaakte saak was,” het sy gesê. “Dis hoekom die ANC-president, Cyril Ramaphosa, in Julie laataand op TV aangekondig het dat die regerende party besluit het om voort te gaan om die Grondwet te verander om onteiening sonder vergoeding moontlik te maak. Dit was selfs nog voor die komitee met sy werk in die Wes-Kaap begin het; dus is van die hele proses ŉ klugspul gemaak.” John Steenhuisen, die DA se hoofsweep, het vroeër gesê die party is van voorneme om die verslag in die hof te betwis. “Die DA is daartoe verbind om die geveg tot in die hoogste hof te voer as die parlement nie die verslag terugverwys na die grondwetlike hersieningskomitee nie,” het hy gesê.